দেশের বিখ্যাত ক্রীড়াবিদদের নিয়ে এর আগে বায়োপিক তৈরি হয়েছে। এবার সেই তালিকায় নাম লেখাচ্ছেন সৌরভ গঙ্গোপাধ্যায়। দাদার বায়োপিক তৈরি হচ্ছে টলিউডেই। চলতি বছরের ফেব্রুয়ারিতেই প্রাক্তন ভারত অধিনায়ক সৌরভ গঙ্গোপাধ্যায়ের জীবনের উপরের ভিত্তি করে লেখা বই ‘আ সেঞ্চুরি ইজ নট এনাফ’ মুক্তি পেয়েছে। সেখানে নিজের পারিবারিক জীবন, ক্রিকেটার হয়ে ওঠার লড়াইয়ের বিভিন্ন অভিজ্ঞতা শেয়ার করেছিলেন।

এই বিষয়ে অন্যান্য খবর

ইডেন ম্যাচে ‘হেরে গিয়েছেন’ সৌরভরা, টুইটে মারাত্মক অভিযোগ গম্ভীরের
বর সৌরভ, কনে ডোনা। কেমন ছিল মহারাজের বিয়ের অনুষ্ঠান, রইল অনেক ‘না-দেখা’ ছবি
সৌরভের ইমেল বিস্ফোরণ। ভারতীয় ক্রিকেট নিয়ে চিন্তিত মহারাজ


সেই বই থেকেই একতা কপূরের বালাজি কর্তৃপক্ষ যোগাযোগ করে মহারাজের সঙ্গে। কিংবদন্তি বাঙালি ক্রিকেটারের বায়োপিকের বিষয়ে প্রাথমিক প্রস্তাবও দেওয়া হয়। সেই সময়ে সৌরভই নাকি এক বাঙালি পরিচালকের নাম প্রস্তাব করেছিলেন। তিনি সম্ভবত সৃজিত মুখোপাধ্যায়। কারণ, সৌরভ নিজেই এক অনুষ্ঠানে জানিয়েছেন, তাঁর সঙ্গে বহুবার সৃজিতের এই নিয়ে কথাবার্তা হয়েছে।
সম্প্রতি এক অনুষ্ঠানে সৌরভের সঙ্গে হাজির ছিলেন সৃজিত ও অরিন্দম শীল। সেখানেই সৌরভ জানিয়েছেন, সৃজিতের সঙ্গে তাঁর বায়োপিক নির্মাণের বিষয়ে কথাবার্তা হয়েছে। তবে সৃজিতকে নিজের বায়োপিকের বিষয়ে সৌরভ সবুজ সঙ্কেত দিয়েছেন কিনা, তা চূড়ান্ত হয়নি। তবে জল্পনা শুরু হয়ে গিয়েছে।
সরাসরি সিনেমার পর্দায় সৌরভ গঙ্গোপাধ্যায়ের লড়াইয়ের গল্প দেখার জন্য ভক্তরা অধীর আগ্রহে অপেক্ষায়। পাশাপাশি গুঞ্জন শুরু হয়েছে পর্দায় দাদার ভূমিকায় কোন অভিনেতাকে দেখা যাবে, তা নিয়েও। অতীতে এমন প্রশ্নের মুখে পড়েন সৌরভ। টিভির সেই অনুষ্ঠানে তাঁর বায়োপিকে কোন নায়ককে পছন্দ জানতে চাইলে সৌরভ বলেছিলেন, তিনি নিজেই অভিনয় করবেন। তবে সেই বক্তব্য ছিল একেবারেই মজার ছলে।